Når trafikken i Limfjordstunnelen passerer 80.000 biler om dagen, er det "uacceptabelt tæt". Indtil nu har man forventet, at det tal vil være aktuelt om syv-otte år, men nu viser det sig, at målingerne har været forkerte, og at man derfor er nærmere end hidtil antaget. Det skriver NORDJYSKE Stiftstidende. Allerede i 2017 kan kapacitetsgrænsen være nået, efter at fejltællingen er blevet opdaget, vurderer projektleder Svend Tøfting fra Region Nordjylland. Det er Vejdirektoratet, der måler trafikken ved hjælp af spoler i vejbanen. Og det er de målinger, der har været fejl i. - Det er overvejende sandsynligt, at vi har meldt for lave tal ud for den aktuelle trafik i Limfjordstunnelen, siger projektleder Niels Fejer Christiansen ved Vejdirektoratet til NORDJYSKE Stiftstidende.

Referat:
En fejltælling af trafikken i Limfjordstunnellen betyder, at opgørelsen af biler, der kører gennem tunnelen, har været for lav i mange år.